มติกนง.คงดอกเบี้ยที่1.5% ชี้ศก.ไทยยังฟื้นตัวได้
ที่ประชุมกนง.มีมติคงดอกเบี้ยที่ 1.5% ต่อเนื่องเป็นครั้งที่ 11 เหตุเศรษฐกิจยังฟื้นตัวได้ ประกาศปรับการเติบโตทางเศรษฐกิจปีนี้ จาก 3.1% เพิ่มเป็น 3.2%
14 ก.ย. 2559

ที่ประชุมกนง.มีมติคงดอกเบี้ยที่ 1.5% ต่อเนื่องเป็นครั้งที่ 11 เหตุเศรษฐกิจยังฟื้นตัวได้ ประกาศปรับการเติบโตทางเศรษฐกิจปีนี้ จาก 3.1% เพิ่มเป็น 3.2%  
นายจาตุรงค์ จันทรังษ์ เลขานุการ คณะกรรมการนโยบายการเงิน (กนง.) กล่าวว่า วันนี้ (14 ก.ย.) ที่ประชุมมีมติคงอัตราดอกเบี้ยนโยบายไว้ที่ 1.5% เนื่องจากเห็นว่า เศรษฐกิจไทยยังขายตัวได้ไม่ไม่จำเป็นต้องผ่อนคลายนโยบายการเงินเพื่อดูแลเศรษฐกิจเพิ่มเติม บวกกับเศรษฐกิจโลกมีความเปราะบางและผันผวน และความไม่แน่นอนของทิศทางการด่าเนินนโยบายการเงินของประเทศอุตสาหกรรมหลัก ที่จะส่งผลให้เงินทุนเคลื่อนย้ายและอัตราแลกเปลี่ยนผันผวนมากขึ้น ดังนั้น การรักษาขีดความสามารถในการด่าเนินนโยบาย (policy space) ยังมีความสำคัญ เพราะในระยะข้างหน้าเศรษฐกิจไทยยังจะต้องเผชิญกับความไม่แน่นอนเพิ่มขึ้น
"กนง.เห็นว่านโยบายการเงินควรอยู่ในระดับผ่อนปรนต่อเนื่อง ซึ่งดอกเบี้ยในปัจจุบันก็ยังผ่อนปรน ขณะที่เศรษฐกิจก็ทยอยฟื้นตัวได้ โดยในการประชุมรอบนี้กนง.ได้มีการประเมินการเติบโตทางเศรษฐกิจ(จีดีพี) ใหม่ โดยคาดว่าจีดีพีปีนี้จะโตที่ 3.2% จากเดิมที่ 3.1% เนื่องจากการบริโภคภาคเอกชน ในไตรมาสที่ 2 ที่ผ่านมาขยายตัวดีกว่าคาด จากภาครถยนต์ที่มีการออกรุ่นใหม่มาในตลาด ซึ่งเป็นปัจจัยชั่วคราว ส่วนปีหน้าคาดว่าจีดีพีจะโตที่ 3.2% เท่าเดิม"นายจาตุรงค์กล่าว
ทั้งนี้ การคงดอกเบี้ยของกนง.เป็นการคงไว้ติดต่อกันมาในการประชุมรวม 11 ครั้ง คิดเป็นระยะเวลา 1 ปี 5 เดือนแล้ว หลังมีการปรับลดดอกเบี้ยครั้งล่าสุดลงไป 0.25% จาก 1.75% เหลือ 1.5% เมื่อ 29 เม.ย.2558